UTENOS RAJONO SAVIVALDYBĖS TARYBA

SPRENDIMAS

DĖL MELIORACIJOS GRIOVIŲ TVARKYMO DARBŲ DOKUMENTŲ, REIKALINGŲ PARAMAI GAUTI PAGAL LIETUVOS KAIMO PLĖTROS 2007-2013 METŲ PROGRAMOS PRIEMONĘ ,,PELNO NESIEKIANČIOS INVESTICIJOS“, RENGIMO PROCEDŪROS APRAŠO PATVIRTINIMO

2014 m. balandžio 24 d. Nr. TS-130

Utena

Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu ir 4 dalimi, Lietuvos Respublikos Vyriausybės 2007 m. vasario 13 d. nutarimo Nr. 189 „Dėl valstybės institucijų ir įstaigų, savivaldybių ir kitų juridinių asmenų, atsakingų už Europos žemės ūkio fondo kaimo plėtrai priemonių įgyvendinimą, paskyrimo“ 4.12 papunkčiu ir atsižvelgdama į Nacionalinės mokėjimo agentūros prie Žemės ūkio ministerijos 2014 m. kovo 10 d. raštą Nr. BR6-(16.1)-2188 „Dėl procedūrų aprašo pateikimo“, Utenos rajono savivaldybės taryba nusprendžia :

1. Patvirtinti Melioracijos griovių tvarkymo darbų dokumentų, reikalingų paramai gauti pagal Lietuvos kaimo plėtros 2007-2013 metų programos priemonę ,,Pelno nesiekiančios investicijos“, rengimo procedūros aprašą (pridedama).

2. Nurodyti, kad šis sprendimas turi būti paskelbtas Teisės aktų registre ir savivaldybės interneto svetainėje www.utena.lt.

Savivaldybės meras	Alvydas Katinas

PATVIRTINTA

Utenos rajono savivaldybės tarybos

2014 m. balandžio 24 d. sprendimu

Nr. TS-130

MELIORACIJOS GRIOVIŲ TVARKYMO DARBŲ DOKUMENTŲ, REIKALINGŲ PARAMAI GAUTI PAGAL LIETUVOS KAIMO PLĖTROS 2007-2013 METŲ PROGRAMOS PRIEMONĘ ,,PELNO NESIEKIANČIOS INVESTICIJOS“, RENGIMO PROCEDŪROS APRAŠAS

I SKYRIUS

BENDROSIOS NUOSTATOS

1.	Melioracijos griovių tvarkymo darbų dokumentų, reikalingų paramai gauti pagal Lietuvos kaimo plėtros 2007-2013 metų programos priemonę ,,Pelno nesiekiančios investicijos“, rengimo procedūros aprašas (toliau – Procedūros aprašas) – tai Utenos rajono savivaldybės administracijos (toliau – ir Administracija) Kaimo plėtros skyriuje (toliau – Kaimo plėtros skyrius) dirbančių valstybės tarnautojų darbą reglamentuojantis dokumentas, nustatantis pareiškėjams, siekiantiems paramos pagal Lietuvos kaimo plėtros 2007-2013 metų programos priemonę „Pelno nesiekiančios investicijos“, nuosavybės teise arba kitais pagrindais valdomų melioracijos griovių (arba melioracijos griovio dalies) tvarkymo darbų sąmatų parengimą, registravimą ir saugojimą, rašytinio sutikimo dėl melioracijos griovių sutvarkymo parengimą ir išdavimą, registravimą ir saugojimą, pažymos, kurioje nurodomi atitinkami griovių duomenys, išdavimą, registravimą ir saugojimą.

2.	Procedūros aprašas skirtas Kaimo plėtros skyriaus valstybės tarnautojams, vykdantiems savivaldybės bendradarbiavimo sutartyje su Nacionaline mokėjimo agentūra prie Žemės ūkio ministerijos ir Lietuvos Respublikos Vyriausybės 2007 m. vasario 13 d. nutarime Nr. 189 „Dėl valstybės institucijų ir įstaigų, savivaldybių ir kitų juridinių asmenų, atsakingų už Europos žemės ūkio fondo kaimo plėtrai priemonių įgyvendinimą, paskyrimo“ numatytas funkcijas, susijusias su melioracijos griovių tvarkymu.

3.	Procedūros apraše yra aprašomi šie procesai:

3.1.	pareiškėjų pateiktų prašymų priėmimas ir registravimas;

3.2. melioracijos griovių tvarkymo darbų dokumentų rengimas, tvirtinimas, registravimas;

3.3. parengtų dokumentų išdavimas pareiškėjams.

4.	Procedūros aprašą sprendimu tvirtina Utenos rajono savivaldybės taryba. Už Procedūros aprašo papildymą laiku ar jo keitimą atsakingas Administracijos direktoriaus paskirtas specialistas.

5.	Procedūros apraše numatyti administravimo procesai bei procesuose naudojami dokumentai gali būti keičiami priklausomai nuo atsiradusių poreikių ir vadovaujantis galiojančiais teisės aktais.

II SKYRIUS

TEISINIS PAGRINDIMAS

6. Procedūros aprašas parengtas vadovaujantis šių Europos Sąjungos ir Lietuvos Respublikos teisės aktų nuostatomis:

6.1.	1999 m. gegužės 17 d. Tarybos reglamento (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai ir iš dalies pakeičiančio bei panaikinančio tam tikrus reglamentus (su paskutiniais pakeitimais, padarytais 2004 m. gruodžio 22 d. Tarybos reglamentu (EB) Nr. 2223/2004);

6.2.	1999 m. birželio 21 d. Tarybos reglamento (EB) Nr. 1260/1999, nustatančio bendrąsias nuostatas dėl struktūrinių fondų (su paskutiniais pakeitimais, padarytais 2006 m. liepos 11 d. Tarybos reglamentu (EB) Nr. 1083/2006);

6.3.	2005 m. birželio 21 d. Tarybos reglamento (EB) Nr. 1290/2005 dėl bendrosios žemės ūkio politikos finansavimo (su paskutiniais pakeitimais, padarytais 2012 m. vasario 15 d. Tarybos reglamentu (EB) Nr. 121/2012);

6.4.	2005 m. rugsėjo 20 d. Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (su paskutiniais pakeitimais, padarytais 2011 m. gruodžio 19 d. Tarybos reglamentu (EB) Nr. 1312/2011);

6.5.	2004 m. sausio 5 d. Komisijos reglamento (EB) Nr. 27/2004, nustatančio pereinamąsias išsamias Tarybos reglamento (EB) Nr. 1257/1999 taikymo taisykles dėl Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Respublikų kaimo plėtros priemonių finansavimo iš EŽŪOGF Garantijų skyriaus;

6.6.	2004 m. balandžio 29 d. Komisijos reglamento (EB) Nr. 817/2004, nustatančio išsamias Tarybos reglamento (EB) Nr.1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai taikymo taisykles (su paskutiniais pakeitimais, padarytais 2005 m. rugpjūčio 18 d. Komisijos reglamentu (EB) Nr. 1360/2005);

6.7.	2006 m. gruodžio 15 d. Komisijos reglamento (EB) Nr. 1974/2006, nustatančio išsamias Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai taikymo taisykles (su paskutiniais pakeitimais, padarytais 2013 m. balandžio 12 d. Komisijos reglamentu (EB) Nr. 335/2013);

6.8.	Lietuvos Respublikos žemės ūkio, maisto ūkio ir kaimo plėtros įstatymo;

6.9.	Lietuvos Respublikos Vyriausybės 2007 m. vasario 13 d. nutarimo Nr. 189 „Dėl valstybės institucijų ir įstaigų, savivaldybių ir kitų juridinių asmenų, atsakingų už Europos žemės ūkio fondo kaimo plėtrai priemonių įgyvendinimą, paskyrimo“;

6.10.	Dokumentų tvarkymo ir apskaitos taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-118 „Dėl Dokumentų tvarkymo ir apskaitos taisyklių patvirtinimo“;

6.11.	Europos žemės ūkio orientavimo ir garantijų fondo Garantijų skyriaus paramos administravimo ir kaimo plėtros priemonių įgyvendinimo 2004–2006 m. taisyklių, patvirtintų Lietuvos Respublikos žemės ūkio ministro 2004 m. vasario 27 d. įsakymu Nr. 3D-76A „Dėl Europos žemės ūkio orientavimo ir garantijų fondo Garantijų skyriaus paramos administravimo ir kaimo plėtros priemonių įgyvendinimo 2004-2006 m. taisyklių“;

6.12.	Lietuvos kaimo plėtros 2007–2013 metų programos priemonės „Pelno nesiekiančios investicijos“ įgyvendinimo taisyklių, patvirtintų Lietuvos Respublikos žemės ūkio ministro 2012 m. balandžio 5 d. įsakymu Nr. 3D-249 „Dėl Lietuvos kaimo plėtros 2007–2013 metų programos priemonės „Pelno nesiekiančios investicijos“ įgyvendinimo taisyklių patvirtinimo“ (toliau – Įgyvendinimo taisyklės).

III SKYRIUS

SĄVOKOS IR SUTRUMPINIMAI

7. Procedūros apraše ir jo prieduose vartojamos sąvokos:

7.1. Agentūra – Nacionalinė mokėjimo agentūra prie Žemės ūkio ministerijos.

7.2. Apžiūros aktas – dokumentų paketas (darbų kiekiai, lokalinė/-ės sąmata/-os, žemėlapiai), registruojamas Kaimo plėtros skyriaus registre LS.

7.3. Atsakingas specialistas –Kaimo plėtros skyriaus vedėjo paskirtas specialistas.

7.4. Drenažo žiotys – drenažo sistemos dalis vandeniui nuleisti iš rinktuvo, dažniausiai į griovį.

7.5. Melioracijos griovys – grunte iškastas melioracijos sistemos vandentakis, laikomas sausinimo ar drėkinimo reikmėms.

7.6. Melioracijos griovio priežiūros juosta – pagriovio ruožas, prasidedantis nuo griovio šlaito viršutinės briaunos, reikalingas melioracijos technikai (ekskavatoriui, šienapjovei, krūmų smulkinimo mechanizmui ir kt.) dirbti ir iš griovio iškasamoms sąnašoms skleisti.

7.7. Paramos paraiška – Lietuvos Respublikos žemės ūkio ministerijos nustatytos formos dokumentas, kurį turi užpildyti ir pateikti Agentūrai pareiškėjas, siekiantis gauti paramą.

7.8. Pareiškėjas – asmuo, nustatyta tvarka pateikęs užpildytą paramos paraišką pagal Lietuvos kaimo plėtros 2007-2013 metų programos priemonę „Pelno nesiekiančios investicijos“.

7.9. Pažyma – Utenos rajono savivaldybės administracijos pareiškėjui išduodamas dokumentas, kuriame nurodoma kiek procentų pareiškėjo tvarkomų melioracijos griovių ilgio sudaro blogos būklės grioviai, nurodyti savivaldybių administracijų sudarytuose probleminių griovių sąrašuose pagal Lietuvos Respublikos žemės ūkio ministro 2007 m. birželio 22 d. įsakymą Nr. 3D-309 „Dėl Melioruotos žemės ir melioracijos statinių būklės įvertinimo pagrindinių duomenų pagal 2007-01-01 patvirtinimo“, bendras tvarkomų melioracijos griovių ilgis, vientisas atstumas nuo griovio ištekėjimo.

7.10. Prašymas – pareiškėjo Utenos rajono savivaldybės administracijai pateiktas prašymas išduoti sąmatą (kiekvieno melioracijos griovio lėšų poreikio (sąnaudų), susijusių su Lietuvos kaimo plėtros 2007-2013 metų programos priemonės „Pelno nesiekiančios investicijos“ įgyvendinimu, įvertinimas, sudarytas Utenos rajono savivaldybės administracijos specialisto, atsakingo už Valstybei nuosavybės teise priklausančius melioracijos statinius, kuriuos patikėjimo teise valdo ir naudoja savivaldybės) su žemėlapiu (melioracijos griovio planas pateiktas masteliu 1:2000 su pažymėtomis drenažo žiotimis), pažymą ir sutikimą (Utenos rajono savivaldybės administracijos pareiškėjui išduodamas rašytinis sutikimas dėl melioracijos griovių sutvarkymo).

7.11. Priemonė - Lietuvos kaimo plėtros 2007-2013 metų programos priemonė „Pelno nesiekiančios investicijos“.

7.12. Sąmata – kiekvieno melioracijos griovio lėšų poreikio (sąnaudų), susijusių su Priemonės įgyvendinimu, įvertinimas, sudarytas savivaldybės administracijos specialisto, atsakingo už Valstybei nuosavybės teise priklausančius melioracijos statinius, kuriuos patikėjimo teise valdo ir naudoja savivaldybės.

7.13. Sutikimas – Utenos rajono savivaldybės administracijos pareiškėjui išduodamas rašytinis sutikimas dėl melioracijos griovių sutvarkymo.

7.14. Tinkamumo kriterijus – požymis, pagal kurį nustatomas pareiškėjo tinkamumas gauti paramą.

7.15. Vientisa griovio dalis – numatoma prižiūrėti kiekviena griovio dalis nuo jos pradžios iki jos pabaigos. Pralaidos, kanalizuota dalis ir kiti melioracijos statiniai yra griovio sudėtinės dalys, tačiau jos neturi būti įskaičiuojamos į tvarkomo melioracijos griovio plotą.

7.16. Žemėlapis – melioracijos griovio planas pateiktas masteliu 1:2000 (LKS-94 koordinačių sistemoje) su pažymėtomis drenažo žiotimis.

7.17. Žemės ūkio veikla – veikla, apimanti žemės ūkio produktų gamybą, jų apdorojimą, savo pagamintų ir apdorotų žemės ūkio produktų perdirbimą (išskyrus maisto produktų gamybą ir realizavimą iš ne savo ūkyje pagamintų ir apdorotų žemės ūkio produktų) ir paslaugas žemės ūkiui.

8. Procedūros apraše ir jo prieduose vartojami sutrumpinimai:

8.1. DVS ,,Kontora“ – Utenos rajono savivaldybės administracijos dokumentų valdymo sistema, kurioje registruojami visi dokumentai, jiems suteikiant numerį ir įrašant datą, o dokumentų priedai nuskaitomi ir pridedami.

8.2. LS - Apžiūros aktų registro žurnalas (saugomas 10 metų, pagal patvirtintą dokumentacijos planą);

8.3. S - Utenos rajono savivaldybės administracijos siunčiamų dokumentų registras (saugomas 10 metų, pagal patvirtintą dokumentacijos planą);

8.4. GR - Kaimo plėtros skyriaus išduotų pažymų registras.

9. Kitos šiame Procedūros apraše vartojamos sąvokos apibrėžtos Įgyvendinimo taisyklėse ir kituose teisės aktuose.

IV SKYRIUS

FUNKCIJOS IR ATSAKOMYBĖ

10.	Kaimo plėtros skyriaus vedėjas:

10.1.	nustato atsakingiems specialistams užduotis, susijusias su pareiškėjų pateiktų prašymų bei dokumentų nagrinėjimu, sąmatų, pažymų ir sutikimų parengimu ir išdavimu bei žemėlapių išdavimu ir kontroliuoja jų vykdymą;

10.2.	organizuoja, koordinuoja ir kontroliuoja pareiškėjų pateiktų dokumentų nagrinėjimą ir pareiškėjų prašomų dokumentų tinkamą parengimą.

11.	Atsakingas /-i specialistas / -ai:

11.1.	atlieka dokumentų nagrinėjimą, paruošia melioracijos planinę medžiagą lauko darbams.

11.2.	atlieka melioracijos griovių tyrinėjimo (matavimai, darbų kiekio nustatymas) darbus vadovaujantis Įgyvendinimo taisyklių 2 priede „Tvarkomo melioracijos griovio matavimo ir apskaičiavimo metodika“ nustatyta tvarka;

11.3.	atlieka kameralius darbus;

11.4. užpildo ir registruoja apžiūros aktą:

11.4.1. nustato darbų kiekius;

11.4.2. parengia atskirai kiekvienam melioracijos grioviui lokalinę sąmatą;

11.4.3. pateikia žemėlapį /-ius (M 1:2000 LKS-94 k. s.) su pažymėtomis drenažo žiotimis;

11.5.	parengia pažymą ir sutikimą.

V SKYRIUS

PRAŠYMŲ PRIĖMIMAS IR REGISTRAVIMAS

12.	Pareiškėjas Administracijai pateikia nustatytos formos prašymą (1 priedas) ir dokumentus. Pareiškėjų pateikti prašymai su prie jo pridedamais dokumentais priimami ir registruojami bendra Administracijoje nustatyta tvarka.

13. Prašymas su pridėtais dokumentais bendra Administracijoje nustatyta tvarka perduodamas Kaimo plėtros skyriaus vedėjui, kuris minėtus dokumentus perduoda vykdymui atsakingam specialistui.

VI SKYRIUS

DOKUMENTŲ RENGIMAS IR IŠDAVIMAS

14.	Atsakingas specialistas išnagrinėja pareiškėjo pateiktus dokumentus ir vyksta kartu su pareiškėju į vietą melioracijos griovių tyrinėjimo (matavimų atlikimas, darbų kiekio nustatymas) darbams atlikti.

15. Melioracijos griovių matavimai turi būtų atlikti vadovaujantis Įgyvendinimo taisyklių 2 priede „Tvarkomo melioracijos griovio matavimo ir apskaičiavimo metodika“ nurodyta tvarka. Atsakingas specialistas turi atkreipti dėmesį, ar pareiškėjas numato tvarkyti ne mažesnį kaip 1 ha melioracijos griovių plotą, kurio vientisa dalis negali būti mažesnė negu 0,3 ha, išskyrus atvejus, jei visas melioracijos griovio plotas nuo jo pradžios iki jo pabaigos yra mažesnis negu 0,3 ha.

16. Atsakingas specialistas vietoje pildo darbų kiekio dokumentą (3 priedas) atskirai kiekvienam grioviui, kurį pasirašo atsakingas specialistas ir pareiškėjas.

17. Atsakingas specialistas, atlikęs melioracijos griovio matavimus, vadovaudamasis darbų kiekio nustatymo dokumentu, užpildo Apžiūros aktą (4 priedas). Apžiūros aktą pasirašo atsakingas specialistas/-ai, šį aktą tvirtina Kaimo plėtros skyriaus vedėjas. Apžiūros aktas registruojamas registre LS (5 priedas).

18. Atsakingas specialistas, vadovaudamasis darbų kiekio nustatymo dokumentais (Apžiūros aktu), parengia atskirai kiekvienam grioviui lokalinę sąmatą/-as, kurią (-ias) pasirašo atsakingas specialistas ir pareiškėjas. Žemėlapis parengiamas masteliu M 1:2000 bendrai visam objektui (vienam ar keliems melioracijos grioviams) ir apibendrintas objekto vietos planas.

19. Atsakingas specialistas, vadovaudamasis Lietuvos Respublikos žemės ūkio ministro 2007 m. birželio 22 d. įsakymu Nr. 3D-309 „Dėl Melioruotos žemės ir melioracijos statinių būklės įvertinimo pagrindinių duomenų pagal 2007-01-01 patvirtinimo“ ir Apžiūros aktu parengia pažymą (6 priedas) ir sutikimą (7 priedas). Pažymą pasirašo atsakingas specialistas ir Kaimo plėtros skyriaus vedėjas. Atsakingas specialistas pažymą registruoja pažymų registre GR, DVS ,,Kontora“.

20.	Atsakingas specialistas suformuoja reikiamus dokumentus - prie Sutikimo pridedami priedai: Apžiūros aktas su darbų kiekio nustatymo dokumentu/-ais, lokalinė /-ės sąmata /-os, žemėlapis /-iai (M 1:2000) ir pažyma. Sutikimą pasirašo Administracijos direktorius. Dokumentai parengiami dviem egzemplioriais, kurių vienas atiduodamas pareiškėjui, o kitas lieka Kaimo plėtros skyriuje.

21. Sutikimas registruojamas DVS ,,Kontora“ bendra Administracijos nustatyta tvarka. Atsakingas specialistas Sutikimo antrą egzempliorių su visais dokumentais sega į Kaimo plėtros skyriaus „Lietuvos Kaimo plėtros 2007-2013 m. programos „Pelno nesiekiančios investicijos“ sutikimai, dėl melioracijos griovių priežiūros" 22.7. bylą (dokumentai reg. byloje 22.8.).

VII SKYRIUS

BAIGIAMOSIOS NUOSTATOS

22. Visi šiame Procedūrų apraše aprašyti veiksmai atliekami per 2 priede nustatytus terminus.

23. Visi dokumentai, susiję su melioracijos griovių tvarkymo darbų dokumentų parengimu pagal priemonę, tvarkomi ir saugomi Dokumentų tvarkymo ir apskaitos taisyklėse, patvirtintose Lietuvos vyriausiojo archyvaro 2011 m. liepos 4 d. įsakymu Nr. V-118 „Dėl Dokumentų tvarkymo ir apskaitos taisyklių patvirtinimo“, nustatyta tvarka.

_____________________________